Document ID: 32005D0755

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Οκτωβρίου 2005
για την τροποποίηση των αποφάσεων 2005/92/ΕΚ και 2005/93/ΕΚ σχετικά με την εξαγωγή ορισμένων προϊόντων σε τρίτες χώρες
[κοινοποιηθείσα υπό τον αριθμό Ε(2005) 4134]
(Κείμενο που παρουσιάζει ενδιαφέρον για τον ΕΟΧ)
(2005/755/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 12 παράγραφος 12 και το άρθρο 13 παράγραφος 6,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Η οδηγία 97/78/ΕΚ καθορίζει τις απαιτήσεις για τους κτηνιατρικούς ελέγχους στις παρτίδες ορισμένων προϊόντων ζωικής προέλευσης από τρίτες χώρες και προβλέπει, μεταξύ άλλων, την αποθήκευση σε τελωνειακές αποθήκες, ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν τα διασυνοριακά θαλάσσια μεταφορικά μέσα με προϊόντα που δεν ικανοποιούν τους κοινοτικούς όρους υγειονομικού ελέγχου που ισχύουν για τις εισαγωγές.
(2)
Η οδηγία 2002/99/ΕΚ του Συμβουλίου προβλέπει ότι κράτη μέλη λαμβάνουν μέτρα για να εξασφαλίσουν ότι, από την 1η Ιανουαρίου 2005, τα προϊόντα ζωικής προέλευσης που προορίζονται για ανθρώπινη κατανάλωση εισάγονται από τρίτες χώρες μόνον εάν αυτές πληρούν τους κανόνες που ορίζονται στην εν λόγω οδηγία.
(3)
Η απόφαση 2005/92/ΕΚ της Επιτροπής, της 2ας Φεβρουαρίου 2005, για τους όρους υγειονομικού ελέγχου, την πιστοποίηση και τις μεταβατικές διατάξεις σχετικά με την εισαγωγή και την περίοδο αποθήκευσης για αποστολές ορισμένων προϊόντων ζωικής προέλευσης σε ελεύθερες ζώνες, ελεύθερες αποθήκες και εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα στην Κοινότητα (3), και η απόφαση 2005/93/ΕΚ της Επιτροπής, της 2ας Φεβρουαρίου 2005, όσον αφορά μεταβατικές διατάξεις σχετικά με την εισαγωγή και την περίοδο αποθήκευσης των αποστολών ορισμένων προϊόντων ζωικής προέλευσης σε τελωνειακές αποθήκες της Κοινότητας (4), προβλέπουν τη συνεχή -κατά τη διάρκεια μεταβατικής περιόδου που λήγει την 1η Ιανουαρίου 2006- αποθήκευση των προϊόντων που δεν πληρούν τους κοινοτικούς κανόνες υγειονομικού ελέγχου οι οποίοι εισήχθησαν στην Κοινότητα πριν από την 1η Ιανουαρίου 2005, έως ότου τα προϊόντα αυτά αποσταλούν στον τελικό προορισμό τους σε τρίτη χώρα.
(4)
Υπάρχει πράγματι ο κίνδυνος τα προϊόντα που δεν πληρούν τους κοινοτικούς όρους υγειονομικού ελέγχου και τα οποία είναι πλέον αποθηκευμένα στην Κοινότητα να αποτελέσουν σημαντική απειλή για την υγεία των ζώων τόσο στα κράτη μέλη της ΕΕ όσο και σε γειτονικές τρίτες χώρες. Τα εν λόγω προϊόντα θα μπορούσαν να αποσταλούν σε τρίτες χώρες χωρίς τη συγκατάθεση της αρμόδιας κτηνιατρικής αρχής της τρίτης χώρας προορισμού ή διαμετακόμισης.
(5)
Οι αποφάσεις 2005/92/ΕΚ και 2005/93/ΕΚ προβλέπουν ότι από την 1η Ιανουαρίου 2006 οποιαδήποτε παρτίδα προϊόντων διέπεται από αυτές τις αποφάσεις και παραμένει αποθηκευμένη πρέπει να καταστρέφεται. Για να προφυλαχθούν τόσο τα κράτη μέλη της ΕΕ όσο και οι γειτονικές τρίτες χώρες κατά το διάστημα που προηγείται της καταστροφής, πρέπει να εφαρμοστούν αυστηρότεροι έλεγχοι ώστε να εξασφαλιστεί ότι οι παρτίδες που δεν τηρούν πλήρως τους κοινοτικούς υγειονομικούς κανόνες και οι οποίες αποστέλλονται από κοινοτικούς χώρους αποθήκευσης έχουν τη ρητή συναίνεση της τρίτης χώρας προορισμού και τυχόν τρίτων χωρών διαμετακόμισης.
(6)
Για το λόγο αυτό, οι αποφάσεις 2005/92/ΕΚ και 2005/93/ΕΚ πρέπει να τροποποιηθούν ώστε να επιτρέπουν μόνο την κυκλοφορία των προϊόντων που καλύπτονται από αυτές τις αποφάσεις σε τρίτη χώρα προορισμού ή διαμετακόμισης μέσω τρίτης χώρας ή σε σκάφη που εκτελούν διασυνοριακές θαλάσσιες μεταφορές, με τη ρητή γραπτή άδεια της αρμόδιας αρχής αυτών των χωρών ή ενός αρμόδιου υπαλλήλου επί του σκάφους.
(7)
Κρίνεται σκόπιμο να οριστεί ότι το αρμόδιο πρόσωπο για την κυκλοφορία των σχετικών προϊόντων λαμβάνει και υποβάλλει τις απαραίτητες γραπτές άδειες στην αρμόδια αρχή του κράτους μέλους στο οποίο αποθηκεύονται τα προϊόντα, προτού η αρμόδια αρχή επιτρέψει την έξοδο των προϊόντων προς τον τελικό προορισμό ή προς διαμετακόμιση σε αυτόν τον προορισμό.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/92/ΕΚ τροποποιείται ως εξής:
1)
Παρεμβάλλεται το ακόλουθο άρθρο 2α:
«Άρθρο 2α
Τα κράτη μέλη εξασφαλίζουν ότι οποιαδήποτε παρτίδα προϊόντων αναφέρεται στο άρθρο 1, η οποία δεν συνοδεύεται από το κατάλληλο υγειονομικό πιστοποιητικό και είναι επί του παρόντος αποθηκευμένη σε ελεύθερη ζώνη, ελεύθερη αποθήκη ή σε εγκαταστάσεις επιχείρησης που παρέχει διασυνοριακά θαλάσσια μεταφορικά μέσα σε ένα κράτος μέλος, δεν αποστέλλεται από τους χώρους αποθήκευσης για μεταφορά σε συνοριακό σταθμό ελέγχου εξόδου για περαιτέρω μεταφορά σε έναν προορισμό, εκτός εάν ο αρμόδιος για αυτή την παρτίδα υποβάλει γραπτή άδεια που βεβαιώνει ότι η διαμετακόμιση ή η εισαγωγή αυτών των προϊόντων στην επικράτειά του ή επί του σκάφους θα γίνει δεκτή από:
i)
την αρμόδια αρχή της τρίτης χώρας προορισμού και τυχόν τρίτης χώρας διαμετακόμισης· ή
ii)
τον αρμόδιο υπάλληλο επί του σχετικού σκάφους.».
2)
Το άρθρο 3 δεύτερο εδάφιο αντικαθίσταται από το ακόλουθο κείμενο:
«Το συνολικό κόστος για την εν λόγω καταστροφή βαρύνει τον αρμόδιο για την παρτίδα.».
Άρθρο 2
Η απόφαση 2005/93/ΕΚ τροποποιείται ως εξής:
1)
Παρεμβάλλεται το ακόλουθο άρθρο 1α:
«Άρθρο 1α
Τα κράτη μέλη εξασφαλίζουν ότι οποιαδήποτε παρτίδα προϊόντων αναφέρεται στο άρθρο 1, η οποία δεν συνοδεύεται από το κατάλληλο υγειονομικό πιστοποιητικό και είναι επί του παρόντος αποθηκευμένη σε τελωνειακή αποθήκη σε ένα κράτος μέλος, δεν αποστέλλεται από τους χώρους αποθήκευσης για μεταφορά σε συνοριακό σταθμό ελέγχου εξόδου για περαιτέρω μεταφορά σε έναν προορισμό, εκτός εάν ο αρμόδιος για αυτή την παρτίδα υποβάλει γραπτή άδεια από την αρμόδια αρχή της χώρας προορισμού και τυχόν τρίτης χώρας διαμετακόμισης, που βεβαιώνει ότι η διαμετακόμιση ή η εισαγωγή αυτών των προϊόντων στην επικράτειά του θα γίνει δεκτή.».
2)
Το άρθρο 2 δεύτερο εδάφιο αντικαθίσταται από το ακόλουθο κείμενο:
«Το συνολικό κόστος για την εν λόγω καταστροφή βαρύνει τον αρμόδιο για την παρτίδα.».
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Οκτωβρίου 2005.

Labels: 17
5
8
3
6